11. 9. 2019.

**OBAVIJEST**

Dragi učenici,

tijekom rujna zajedno ćemo obilježiti neka važna događanja i datume.

**U petak, 13. rujna od 12 do 14 sati** u školi će se održati već **3. SportFest u Borovju**. SportFest posvećujemo *Hrvatskom olimpijskom danu, Europskom tjednu sporta i Europskom školskom sportskom danu*. Svi navedeni dani već se tradicionalno obilježavaju u rujnu, a vas pozivam da naše sudjelovanje dodatno potvrdite nošenjem **bijele majice**.

U školskoj sportskoj dvorani, holu škole, školskom sportskom igralištu te na trgu ispred škole predstavit će vam se treneri više različitih sportova.

Vjerujemo da ćete i ove godine obići sve punktove te se zabaviti i odabrati sport koji ćete s puno truda i volje trenirati tijekom školske godine.

Isti dan, učenici članovi *Kluba mladih tehničara* i *Prometne grupe*, ali i svi ostali zainteresirani obilježit će, **vožnjom bicikala** oko škole, **Europski tjedan mobilnosti**. Sudjelovanjem u biciklijadi dajemo do znanja svima kako i mi brinemo o okolišu i podržavamo održivi prijevoz.

Učenici razredne nastave ponovit će prometna pravila kroz lutkarsku predstavu **Prometna priča**. Mjuzikl našim školarcima daruje kazalište **Produkcija Z.**

**U petak, 20. rujna** kao ponosna **Eko-škola** sudjelovat ćemo u **Zelenoj čistki.** Učenici razredne nastave čistit će okoliš škole i ponovno se prisjetiti pravila odvajanja i odlaganja otpada. Eko-porukama potaknut će nas na 17 ciljeva održivof razvoja te stvaranje bolje i zelenije budućnosti.

**Europski dan jezika** obilježit ćemo **u četvrtak** **26. rujna**. Različitim aktivnostima, koje vam pripremaju učiteljice stranih jezika, slavit ćemo bogatu jezičnu i kulturnu raznolikost i baštinu Europe. Aktivnostima vas želimo potaknuti na učenje još jednog stranog jezika odnosno želimo da osvijestite koliko je višejezičnost važan čimbenik međukulturalnog razumijevanja.

Želim vam svima dobrodošlicu i puno uspjeha u novoj školskoj godini, a u našim rujanskim aktivnostima puno zabave, smijeha i veselja.

ravnateljica